Sakgeld raad vir ouers - Jou Gesin | Solidariteit WêreldJou Gesin | Solidariteit Wêreld
Tuis › Artikels › Sakgeld raad vir ouers
Sakgeld raad vir ouers
Wanneer ons tot die besef kom dat ons daagliks besig is om ons kinders vir volwassenheid voor te berei, sal ons die belangrikheid van finansiële leiding en onafhanklikheid begin verstaan. Sodra ʼn kleuter kan tel, kan hy begin om sy munte (met sy ouers se leiding) te bestuur.
Sakgeld is definitief een van die beste gereedskapsitems wat jy kan gebruik om jou kinders die verband tussen werk en geld te leer: hulle word betaal vir wat hulle doen. Hulle leer dat hulle die mag het om hulle geld te spandeer en dat hulle dit nie kan terugkry as dit reeds gebruik is nie. Nog iets wat jou kinders kan leer deur hulle eie fondse te hê wat hulle kan bestuur, is om te spaar vir iets wat hulle baie graag wil hê. ʼn Ander waardevolle les is hoe dit voel om geld terug te betaal wat hulle by hulle ouers geleen het. Hierdie deel is nie altyd so lekker nie. Jy kan selfs ʼn klein persentasie rente op die lening hef.
In sommige gesinne ontvang kinders betaling vir alledaagse takies, waar ander ouers weer geen sakgeld aanbied vir die verrigting van take in die huis nie. Kinders jonger as agt jaar moet liefs nie vir hulle geld werk nie. Daar kan van hulle verwag word om mamma in elk geval in die huis te help. Die sakgeld word apart van hierdie hulp gegee. Hou by ʼn vaste bedrag en gee dit verkieslik weekliks.
Kinders wat ouer as elf is, kan ekstra werk doen om ekstra geld te verdien. Hierdie take skep ook ʼn wonderlike kans vir jou kind om nuwe vaardighede te leer. Laat hulle help met tuinmaak, die kar se band omruil, gras sny, ʼn muur verf, of iets wat stukkend is regmaak. Hierdie sakgeld kan maandeliks betaal word sodat jou kind kan leer om te beplan.
Ouer tieners kan leer om self vir hulle eie klere en vermaak te betaal. Dit sal hulle finansiële verantwoordelikheid, beplanning en die nut van ʼn begroting leer. Jy sal verbaas wees om te sien hoe verantwoordelik jou tiener kan wees. Hy sal tien teen een nie sy geld alles binne die eerste dag blaas nie, maar mooi daarmee werk. Hy sal ook op hierdie manier die verskil tussen behoeftes en begeertes leer.
Moedig jou kind aan om 10% van sy geld te spaar. Hy kan ʼn spaarrekening by die bank gaan open en sy spaargeld daarin deponeer.
Leer hom van liefdadigheid. Hy kan ʼn klein bedrag per maand spandeer om diere of mense in nood te help.
Die vraag wat egter almal laat kopkrap is: hoeveel sakgeld? Elke gesin verskil met betrekking tot wat hulle vir hulle kinders kan gee. Skoei jou besluit op wat jou kind veronderstel is om met sy geld te doen en werk die bedrag daarvolgens uit. ʼn Sesjarige gaan ʼn paar lekkers of ʼn klein speeldingetjie koop, terwyl ʼn ouer tiener baie meer verantwoordelikhede en uitgawes sal hê.
Onthou net dat jou kind nie die meeste sakgeld in sy vriendekring hoef te kry nie. Daar sal altyd iemand wees wat meer of minder as hy per maand verdien. Maak die besluit volgens jou kind se behoeftes en jou gesin se inkomste.